
RAPORT DE SPECIALITATE
privind modificarea şi completarea  HCLMT nr. 256/07.07.2020 privind modificarea şi completarea Protocolului de acordare a facilităților la transportul în comun unor categorii de cetățeni ai Municipiului Timișoara și operatorului de transport
Având în vedere Referatul de aprobare nr. SC2020-24202/15.10.2020 a Primarului Municipiului Timișoara și Proiectul de hotărâre privind modificarea şi completarea  HCLMT nr. 256/07.07.2020 privind modificarea şi completarea Protocolului de acordare a facilităților la transportul în comun unor categorii de cetățeni ai Municipiului Timișoara și operatorului de transport. Facem următoarele precizări:

Consiliul Local al Municipiului Timişoara, prin Hotărârea nr. 192/23.11.2012 a aprobat Protocolul de acordare a facilităţilor la transportul în comun unor categorii de cetăţeni ai Municipiului Timişoara şi operatorului de transport şi a aprobat modificarea și completarea acestuia prin HCLMT nr. 34/15.01.2013, HCLMT nr. 80/26.02.2013, HCLMT nr. 478/24.09.2013, HCLMT nr. 612/10.12.2013, HCLMT nr. 392/01.08.2014, HCLMT nr. 603/09.12.2014, HCLMT nr. 335/31.07.2015, HCLMT nr. 35/02.02.2016,  HCLMT nr. 244/20.12.2016, HCLMT nr.2/08.01.2018, HCLMT nr. 166/03.04.2018,  HCLMT nr. 468/13.09.2018 şi HCLMT nr. 256/07.07.2020.
Potrivit art. 17 alin. (1) lit. i, o din Legea nr. 92/2007 privind serviciile de transport public local, consiliul local acordă facilităţi şi compensaţii ca diferenţă de tarif pentru unele categorii de populaţie, pentru asigurarea suportabilităţii costurilor de către utilizatori, cu respectarea legislaţiei fiscale în vigoare; asigurarea resurselor bugetare pentru susţinerea totală sau parţială a costurilor serviciului public de transport de persoane pentru unele categorii sociale defavorizate, stabilite prin hotărâri ale consiliilor locale, ori prin lege.
Conform art. 129 alin. (3) lit. d din OUG nr. 57/2019 privind Codul administrativ, în exercitarea atribuţiilor prevăzute la alin. (2) lit. a), consiliul local exercită, în numele unităţii administrativ-teritoriale, toate drepturile şi obligaţiile corespunzătoare participaţiilor deţinute la societăţi comerciale sau regii autonome, în condiţiile legii.
Traficul urban este o sursă crescândă de poluare a aerului — în special ca urmare a emisiilor de pulberi în suspensie și de dioxid de azot. Deseori, autoritățile locale sunt cele care au responsabilitatea de a elabora strategii de transport urban care să corespundă cererii de mobilitate, să asigure protecția mediului, să amelioreze calitatea aerului și să sporească atractivitatea oraşelor din punctul de vedere al calității vieţii.

Creşterea urbanizării, a densităţii populaţiei şi a mobilităţii acesteia conduc la apariţia unor noi probleme de ordin economic, ecologic şi de sănătate pentru oraşe şi locuitorii acestora, ca urmare a utilizării în mod excesiv a automobilelor, prin producerea de aglomerări şi poluare. Oportunitatea oferită cetăţenilor noilor state membre ale Uniunii Europene de a beneficia de automobile personale precum şi accelerarea acestei tendinţe în urma investiţiilor străine în aceste ţări trebuie să fie compensată prin oferirea unor măsuri alternative

Urmând tendinţele generale din toate ţările dezvoltate, soluţia pentru o strategie eficientă de transport o constituie integrarea într-un context mai amplu care să includă transportul în comun, calitatea vieţii şi protejarea mediului. Scopul final este acelaşi: reducerea gradului de folosire a autovehiculelor prin trecerea la alte forme adecvate de transport, în special transport public.

Prin Hotărârea nr. 271/28.07.2017, Consiliul Local al Municipiului Timişoara a aprobat reorganizarea, prin transformare, a Regiei Autonome de Transport Timişoara în societate comercială pe acţiuni, cu Acţionar Unic, Municipiul Timişoara prin Consiliul Local al Municipiului Timişoara, având denumirea S.C. SOCIETATEA DE TRANSPORT PUBLIC TIMISOARA S.A. (abreviat STPT). În decembrie 2017 s-au finalizat toate procedurile privind transformarea RATT în societate comercială. 
Prin HCLMT nr. 388/30.09.2008 s-a aprobat asocierea Municipiului Timişoara prin Consiliul Local, cu sediul în Bvd. C.D. Loga, nr. 1, jud. Timiş cu comuna Ghiroda, comuna Remetea Mare şi comuna Moşniţa Nouă în vederea înfiinţării asociaţiei "SOCIETATEA METROPOLITANĂ DE TRANSPORT TIMIŞOARA" în scopul dezvoltării intercomunitare a transportului public de persoane. 

Art. 17 alin. (1^1) din Legea nr. 92/2007 privind serviciile publice de transport persoane în unităţile administrativ-teritoriale, modificată şi completată, unităţile administrativ-teritoriale pot mandata, în condiţiile prevăzute la art. 10 alin. (5) din Legea nr. 51/2006, republicată, cu modificările şi completările ulterioare, asociaţiile de dezvoltare intercomunitară sau alte forme de asociere a unităţilor administrativ-teritoriale având ca scop serviciile publice de transport persoane, prin hotărâri ale autorităţilor lor deliberative, să exercite, pe seama şi în numele lor, atribuţiile prevăzute la alin. (1) lit. a), b), c), d), h), j), j1), l), m) şi p).

Astfel, prin Hotărârea nr. 419/25.07.2019, Consiliul Local al Municipiului Timişoara a aprobat mandatul special din partea autorităţii publice, atât pentru asociaţie cât şi pentru persoana împuternicită să reprezinte Consiliul Local al Municipiului Timişoara în Adunarea Generală a Asociaţiei, ca în numele şi pe seama Municipiului Timişoara, să realizeze toate atribuţiile prevăzute de legislaţia în vigoare în domeniul transportului de persoane prin curse regulate.
Articolul 22 alin. (2) din Legea nr. 51/2006, modificată şi completată, stipulează că modalitatea de gestiune a serviciilor de utilităţi publice se stabileşte prin hotărâri ale autorităţilor deliberative ale unităţilor administrativ-teritoriale, în baza unui studiu de oportunitate, în funcţie de natura şi starea serviciului, de necesitatea asigurării celui mai bun raport preţ/calitate, de interesele actuale şi de perspectivă ale unităţilor administrativ-teritoriale, precum şi de mărimea şi complexitatea sistemelor de utilităţi publice.

În vederea încheierii contractelor de delegare a gestiunii, autorităţile administraţiei publice locale sau, după caz, asociaţiile de dezvoltare intercomunitară cu obiect de activitate serviciile de utilităţi publice vor asigura elaborarea şi vor aproba un studiu de oportunitate pentru fundamentarea şi stabilirea soluţiilor optime de delegare a gestiunii serviciilor. (art. 32 alin. (2) din Legea nr. 51/2006 privind serviciile comunitare de utilităţi publice).

Prin HCLMT nr. 266/10.07.2020 s-a aprobat Studiul de oportunitate pentru delegarea serviciului de transport persoane prin curse regulate pe raza de competenţă a unităţilor administrativ – teritoriale membre ale Asociaţiei de Dezvoltare Intercomunitară "Societatea Metropolitană de Transport Timişoara".
Potrivit art. 3 din Ordinul nr. 140/2017 privind modalitatea de atribuire a contractelor de delegare a gestiunii serviciilor de transport public local, autorităţile administraţiei publice locale competente au obligaţia publicării în Jurnalul Oficial al Uniunii Europene a unui anunţ cu privire la intenţia de atribuire a contractelor de delegare a gestiunii serviciilor de transport public local de călători, cu cel puţin un an înainte de atribuirea directă sau de lansarea invitaţiei de participare la procedura competitivă de atribuire, în condiţiile menţionate la art. 7 alin. (2) din Regulamentul (CE) nr. 1.370/2007. Astfel, anunţul în Jurnalul Oficial al Uniunii Europene a fost publicat în data de 21.03.2017. Termenul a fost prelungit, prin Erate, până la data de 31.10.2020.

În conformitate cu prevederile legale în vigoare, Societatea Metropolitană de Transport Timișoara are dreptul de a încredința serviciul de transport public local de persoane unui operator economic (Societatea de Transport Public Timişoara SA) care demonstrează potențialul tehnic, financiar, organizatoric și care totodată, colaborează cu Asociația de Dezvoltare Intercomunitară "Societatea Metropolitană de Transport Timișoara" pentru realizarea obiectivelor și a scopului SMTT, în conformitate cu actele constitutive.

Asociaţia Societatea Metropolitană de Transport Timişoara, a transmis modelul de contract de delegare, Caietul de sarcini şi Regulamentul de organizare şi funcţionare a serviciului, documente care trebuie aprobate de Consiliul Local al Municipiului Timişoara. În conformitate cu prevederile Legii nr. 51/2006, s-a obţinut avizul Consiliului Concurenţei, precum şi avizul ANRSC nr. 811216/20.07.2020.

Consiliul Local al Municipiului Timişoara a aprobat prin Hotărârea nr. 268/22.07.2020 modalitatea de gestiune a serviciului de transport public local de persoane şi a contractului de delegare a gestiunii serviciului de transport local de persoane prin curse regulate.
Prin contractul de delegare a gestiunii serviciilor publice de transport persoane în aria teritorială de competenţă a Asociaţiei de Dezvoltare Intercomunitară ,,Societatea Metropolitană de Transport Timişoara” nr. 1812/22.07.2020, la art. 7 se specifică faptul că între Data Intrării în Vigoare și Data de Începere, se întinde Perioada de Mobilizare, perioadă care se intinde pe o durată de 90 de zile calendaristice de la Data Intrării în Vigoare a contractului, cu posibilitate de prelungire, perioadă în care părţile sunt tinute de rezolvarea unor probleme administrative care tin de buna derulare a contractului.
Potrivit art. 1 din Contractul nr. 1812/22.07.2020, data de începere înseamnă data începerii prestării Serviciului public de transport călători, respectiv la data semnării de către Părţi a procesului verbal prevăzut în cuprinsul art. 7 (Perioada de mobilizare) din contract.
Bicicletele si trotinetele nu sunt recunoscute, în legislaţia in vigoare din România, ca mijloace de transport, deşi trendul tărilor europene se îndreaptă spre un transport ,,verde”, nepoluant.
Scopul utilizării bicicletelor şi trotinetelor reprezintă schimbarea accentului de la o mobilitate bazată pe utilizarea autoturismului la o mobilitate bazată pe încurajarea circulaţiei pietonale şi utilizarea bicicletei şi trotinetei ca mijloc de deplasare. Prin acordarea unor facilităţi utilizatorilor de biciclete şi trotinete, se pot asigura condiţiile pentru realizarea unui transfer sustenabil al unei părţi din ponderea modală a utilizării autoturismelor personale (în creştere în România), către utilizarea bicicletei şi trotinetei ca mijloc de deplasare în vederea asigurării unui spaţiu urban de calitate, prietenos şi dinamic, într-un mediu natural sănătos. În acest mod, se pot diminua semnificativ traficul rutier precum şi emisiile de echivalent CO2. 

Prin Protocolul de acordare a facilităţilor, pentru utilizatorii sistemului de transport cu trotinete şi biciclete se acordă gratuitate. Astfel, în vederea încurajării utilizării transportului cu biciclete şi trotinete, considerate mijloace de transport nepoluante, se impune acordarea de gratuitate către utilizatorii acestora.
Având în vedere cele mai sus prezentate propunem modificarea şi completarea art. 2 din HCLMT nr. 256/07.07.2020, după cum urmează:

a- Alin. (2) se modifică si se completează astfel: ,,Protocolul este valabil pe perioada de mobilizare a Contractului de delegare a gestiunii serviciilor publice de transport persoane în aria teritorială de competenţă a Asociaţiei de Dezvoltare Intercomunitară ,,Societatea Metropolitană de Transport Timişoara” nr. 1812/22.07.2020”.
b- După alin. (2) se introduce un nou alineat, alin. (3), care va avea următorul conţinut: ,,După finalizarea perioadei de mobilizare, Protocolul de acordare a facilităţilor la transportul în comun unor categorii de cetăţeni ai Municipiului Timişoara şi operatorului de transport, va avea conţinulul prevăzut în anexa la prezenta hotarare.

· Celelalte prevederi ale HCLMT nr. 256/07.07.2020 râmân nemodificate.

